B4-0619, 0624, 0628, 0630 και 0634/95

Ψήφισμα σχετικά με τις συμφωνίες εταιρικής σχέσης με τα Νέα Ανεξάρτητα Κράτη (ΝΑΚ)

Το Ευρωπαϊκό Κοινοβούλιο,

- έχοντας υπόψη τα παλαιότερα ψηφίσματά του για τα Νέα Ανεξάρτητα Κράτη,

- έχοντας υπόψη το ψήφισμά του της 16ης Μαρτίου 1995 σχετικά με τα ανθρώπινα δικαιώματα στην Τσετσενία (( Πρακτικά της ημερομηνίας αυτής, Μέρος ΙΙ, σημείο 11 α))), και αναμένοντας τις εκθέσεις των βουλευτών του που επισκέφθηκαν την Τσετσενία τον Μάρτιο 1995 καθώς και τις εκθέσεις της Αντιπροσωπείας του στο Καζακστάν,

A. εκτιμώντας ότι η Ευρωπαϊκή Ένωση, μετά την κατάρρευση της πρώην Σοβιετικής Ένωσης, αποφάσισε να αποκαταστήσει σχέσεις με κάθε ένα από τα Νέα Ανεξάρτητα Κράτη, βασιζόμενες στην εταιρική σχέση και τη συνεργασία,

B. επισημαίνοντας επίσης ότι η Ευρωπαϊκή Ένωση έχει παράσχει, από την αρχή, ενεργό πολιτική και οικονομική στήριξη στη διαδικασία οικονομικής και δημοκρατικής μεταρρύθμισης στα κράτη της πρώην Σοβιετικής Ένωσης,

Γ. υπενθυμίζοντας ότι προσδίδει ιδιαίτερη σημασία στα κεφάλαια που αφορούν το σεβασμό της δημοκρατίας και των δικαιωμάτων του ανθρώπου και των μειονοτήτων, τα οποία περιλαμβάνονται στις προτεινόμενες συμφωνίες εταιρικής σχέσης,

Δ. λαμβάνοντας υπόψη ότι το Συμβούλιο εξακολουθεί να μην έχει καλέσει επίσημα το Κοινοβούλιο να γνωμοδοτήσει σχετικά με τις συμφωνίες αυτές,

Ε. έχοντας υπόψη τις τεράστιες κοινωνικές ανακατατάξεις που συνδέονται με τη διαδικασία αλλαγής στα Νέα Ανεξάρτητα Κράτη, και πεπεισμένο ότι η κοινωνική σταθερότητα είναι αποφασιστικής σημασίας για την εδραίωση της δημοκρατικής μεταρρυθμιστικής διαδικασίας,

ΣΤ. θεωρώντας ότι, ήδη από το στάδιο των διαπραγματεύσεων και της κύρωσης, τα υπάρχοντα μέσα της ΕΕ πρέπει να ενισχυθούν προκειμένου να συμβάλουν στην προώθηση της δημοκρατίας και των ανθρωπίνων δικαιωμάτων,

Ζ. υπενθυμίζοντας την απόφασή του να μην προβεί στην κύρωση της συμφωνίας εταιρικής σχέσης και συνεργασίας με την Ρωσική Ομοσπονδία μετά την εισβολή στην Τσετσενία και τις παραβιάσεις των ανθρωπίνων δικαιωμάτων, και την απόφαση του Συμβουλίου να αναβάλει την υπογραφή της προσωρινής συμφωνίας με την Ρωσική Ομοσπονδία,

Η. επισημαίνοντας ότι οι μάχες συνεχίζονται στην Τσετσενία, ότι οι παραβιάσεις των ανθρωπίνων δικαιωμάτων εξακολουθούν και ότι εκατοντάδες χιλιάδες άτομα έχουν υποχρεωθεί να αναζητήσουν καταφύγιο στις γειτονικές δημοκρατίες της Ρωσικής Ομοσπονδίας,

Θ. επισημαίνοντας ότι το Ανώτατο Σοβιέτ του Καζακστάν διαλύθηκε από τον Πρόεδρο της Δημοκρατίας μετά από απόφαση του Συνταγματικού Δικαστηρίου που αφορούσε την νομιμότητα των εκλογών που έλαβαν χώρα τον Απρίλιο του 1994[semigr ] επισημαίνοντας επίσης ότι η πλειοψηφία των μελών του Ανωτάτου Σοβιέτ έχει εκφράσει σοβαρές αμφιβολίες για την απόφαση αυτή του Συνταγματικού Δικαστηρίου και την παρεπόμενη διάλυση του Ανωτάτου Σοβιέτ από τον Πρόεδρο της Δημοκρατίας,

Ι. επισημαίνοντας ότι κατά την ανεπίσημη συνάντηση του Συμβουλίου της Ευρωπαϊκής Ένωσης στην Carcassonne έγιναν ορισμένες προτάσεις για την διεύρυνση, ενίσχυση και διαμόρφωση του διαλόγου μεταξύ της Ένωσης, του ΝΑΤΟ και της Ρωσικής Ομοσπονδίας,

ΙΑ. επισημαίνοντας ότι απαιτούνται ακόμη σημαντικές βελτιώσεις στην δημοκρατική διαδικασία στα άλλα κράτη της πρώην Σοβιετικής Ένωσης,

1. επιβεβαιώνει την υποστήριξή του για στενότερες σχέσεις με τα Νέα Ανεξάρτητα Κράτη, που θα βασίζονται στην εταιρική σχέση και τη συνεργασία προς το συμφέρον της πολιτικής και οικονομικής μεταρρύθμισης[semigr ]

2. υπογραμμίζει ότι ο σεβασμός της δημοκρατίας και των δικαιωμάτων του ανθρώπου και των μειονοτήτων, καθώς και η ύπαρξη ελεύθερου τύπου στις χώρες αυτές είναι βασικά στοιχεία για την περαιτέρω συνεργασία μεταξύ της Ευρωπαϊκής Ένωσης και των νέων ανεξαρτήτων κρατών της πρώην Σοβιετικής Ένωσης[semigr ]

3. ζητεί από το Συμβούλιο και την Επιτροπή να προτείνουν λύσεις για την προαγωγή της δημοκρατίας και των ανθρωπίνων δικαιωμάτων στα Νέα Ανεξάρτητα Κράτη, αξιοποιώντας και διευρύνοντας τα υπάρχοντα κοινοτικά μέσα, π.χ. μέσω της ανταλλαγής επιστημόνων, σπουδαστών, δημοσίων υπαλλήλων, κλπ. και με την προαγωγή του έργου των αρμοδίων ΜΚΟ και οργανώσεων πολιτών[semigr ]

4. είναι της γνώμης ότι η κύρωση της συμφωνίας εταιρικής σχέσης με τη Ρωσική Ομοσπονδία πρέπει να εξαρτάται από τη θέσπιση πολιτικής διαδικασίας που θα οδηγήσει στην αποκατάσταση των ανθρωπίνων δικαιωμάτων και της δημοκρατίας στη Τσετσενία, και θα αποτελέσει το πρώτο ουσιώδες βήμα προς την εξεύρεση πολιτικής και ειρηνικής λύσης στην σύρραξη στην περιοχή αυτή[semigr ]

5. είναι της γνώμης ότι η κύρωση της συμφωνίας εταιρικής σχέσης με το Καζακστάν πρέπει να ανασταλεί έως ότου διοργανωθούν νέες γενικές εκλογές, απαλλαγμένες από τα προβλήματα που είχαν εκείνες του Μαρτίου/Απριλίου 1994[semigr ] προτρέπει την Επιτροπή και το Συμβούλιο να παράσχουν την αναγκαία υποστήριξη στο Καζακστάν ώστε να δημιουργηθεί, το συντομότερο, το νομικό πλαίσιο για την επιστροφή στην κοινοβουλευτική δημοκρατία, σύμφωνα με τις επιταγές του Συνταγματικού Δικαστηρίου και του Ανωτάτου Σοβιέτ[semigr ]

6. ζητεί από το Συμβούλιο και την Επιτροπή να θέσουν σε κίνηση τη διαδικασία κύρωσης των λοιπών συμφωνιών εταιρικής σχέσης που έχουν ήδη υπογραφεί, τονίζοντας παράλληλα ότι τα κεφάλαια που αφορούν τον σεβασμό της δημοκρατίας και των δικαιωμάτων του ανθρώπου και των μειονοτήτων πρέπει να εφαρμοσθούν πλήρως[semigr ]

7. αναθέτει στον Πρόεδρό του να διαβιβάσει το ψήφισμα αυτό στην Επιτροπή, το Συμβούλιο και τις κυβερνήσεις και τα κοινοβούλια των Νέων Ανεξαρτήτων Κρατών.